ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του κανονισμού του Ευρωπαϊκού Κοινοβουλίου και του Συμβουλίου περί τροποποίησης του κανονισμού (ΕΚ) αριθ. 2223/96 του Συμβουλίου όσον αφορά τη χρήση του ΕΣΛ 95 για τον καθορισμό των συνεισφορών των κρατών μελών στον ίδιο πόρο που βασίζεται στο ΦΠΑ.

1. Ιστορικο

Υποβολή της πρότασης στο Ευρωπαϊκό Κοινοβούλιο και στο Συμβούλιο (COM(2000)583, COD 2000/0241) 20 Σεπτεμβρίου 2000.

Γνωμοδότηση του Ευρωπαϊκού Κοινοβουλίου (πρώτη ανάγνωση): 3 Απριλίου 2001.

Έγκριση της κοινής θέσης από το Συμβούλιο: 16 Ιουλίου 2001.

2. Αντικειμενο τησ προτασησ της Επιτροπησ

Ο κανονισμός 2223/96 εισήγαγε ένα νέο ευρωπαϊκό σύστημα ολοκληρωμένων εθνικών και περιφερειακών λογαριασμών (στο εξής EΣΛ95). Ο κανονισμός αυτός ορίζει, ωστόσο, ότι το EΣΛ95 δεν θα χρησιμοποιηθεί για τους σκοπούς του προϋπολογισμού και των ιδίων πόρων. Πράγματι, το προηγούμενο ΕΣΛ79 θα εξακολουθεί να χρησιμοποιείται όσο η απόφαση για τους ιδίους πόρους (στο εξής ΑΙΠ) 94/728/ΕΚ παραμένει εν ισχύι.

Ένας από τους εν λόγω σκοπούς του προϋπολογισμού είναι η προσαρμογή των εσόδων ΦΠΑ η οποία πρέπει να πραγματοποιηθεί κατά τον υπολογισμό των συνεισφορών των κρατών μελών στον ίδιο πόρο, του προϋπολογισμού της ΕΕ, που βασίζεται στο ΦΠΑ προκειμένου να ληφθεί υπόψη το γεγονός ότι δεν υπάρχει εναρμονισμένη βάση ΦΠΑ, δεδομένου ότι τα κράτη μέλη μπορούν να καθορίσουν τους δικούς τους φορολογικούς συντελεστές όσον αφορά τα αγαθά και τις υπηρεσίες για την κάλυψη των εθνικών αναγκών.

Καθώς τα κράτη μέλη μεταβαίνουν στο ΕΣΛ95 για την κατάρτιση των περιοδικών τους Εθνικών Λογαριασμών, ενδέχεται τα στοιχεία του ΕΣΛ79 να μην είναι πλέον διαθέσιμα ή να διατίθενται με υπέρμετρο κόστος και οπωσδήποτε να είναι χαμηλότερης ποιότητας. Επιπλέον, οι υπηρεσίες της Επιτροπής βεβαίωσαν ότι η χρήση του ΕΣΛ95 για το σκοπό αυτό δεν έχει αντίκτυπο στο επίπεδο των συνεισφορών των κρατών μελών (αυτό τονίστηκε στην πρώτη, δεκτή, τροπολογία του Ευρωπαϊκού Κοινοβουλίου) και η Επιτροπή μπορεί να πραγματοποιεί εξίσου έγκυρους ελέγχους για τις δηλώσεις ΦΠΑ των κρατών μελών χρησιμοποιώντας το ΕΣΛ95.

Σκοπός της πρότασης της Επιτροπής είναι απλώς η τροποποίηση της αντίστοιχης διάταξης του κανονισμού 2223/96 προκειμένου να επιτραπεί η χρήση των νέων, βελτιωμένων στοιχείων του ΕΣΛ95.

Παρεμπιπτόντως, στο μεταξύ εκδόθηκε μια νέα απόφαση σχετικά με τους ιδίους πόρους, 2000/597/ΕΚ, και τίθεται σε ισχύ την 1η Ιανουαρίου 2002 υπό την προϋπόθεση ότι θα ολοκληρωθεί εγκαίρως η διαδικασία επικύρωσης.

3. Παρατηρησεις σχετικα με την κοινη θεση

3.1 Γενικές παρατηρήσεις

Κατά την πρώτη του ανάγνωση το ΕΚ πρότεινε τρεις τροπολογίες, οι οποίες σχολιάζονται στην κοινή θέση του Συμβουλίου. Η τροπολογία 1, η οποία έγινε δεκτή από την Επιτροπή, ενσωματώθηκε στην κοινή θέση ενώ οι τροπολογίες 2 και 3 δεν έγιναν δεκτές ούτε από την Επιτροπή, ούτε από το Συμβούλιο στην κοινή του θέση.

Η τροπολογία 2 εισάγει μια πρόσθετη αιτιολογική σκέψη η οποία απαιτεί από την Επιτροπή να υποβάλει μια ετήσια έκθεση στο Κοινοβούλιο και στο Συμβούλιο σχετικά με το πώς έχει η κατάσταση όσον αφορά τη συλλογή των ιδίων πόρων, το προβλεπόμενο επίπεδο ιδίων πόρων για το προσεχές οικονομικό έτος και τα επίκαιρα προβλήματα που σχετίζονται με το σύστημα ιδίων πόρων. Η Επιτροπή συμφωνεί, κατ' αρχή, με την ιδέα αυτή - πράγματι, πολλές από τις πληροφορίες αυτές παρέχονται ήδη - και οι υπηρεσίες της Επιτροπής ήλθαν ήδη σε επαφή με την εισηγήτρια, κα Jutta Haug, για τη μορφή, το περιεχόμενο και την περιοδικότητα της εν λόγω έκθεσης. Ωστόσο, όπως και το Συμβούλιο, η Επιτροπή θεωρεί ότι ο παρών καθαρά τεχνικός κανονισμός δεν προσφέρεται για τη θέσπιση νομοθεσίας σχετικά με δημοσιονομικά ζητήματα. Πράγματι, η νομική βάση για την παρούσα καθαρά στατιστική πρόταση είναι το άρθρο 285, για το οποίο απαιτείται εφαρμογή της διαδικασίας συναπόφασης και έγκριση από το Συμβούλιο με ειδική πλειοψηφία, ενώ η νομοθεσία στον τομέα του προϋπολογισμού είναι αποκλειστική ευθύνη του Συμβουλίου και απαιτείται ομοφωνία.

Η τροπολογία 3 εισάγει μια τρίτη πρόσθετη αιτιολογική σκέψη: "Το πώς έχει η κατάσταση όσον αφορά τη συλλογή των ιδίων πόρων και το προβλεπόμενο επίπεδο ιδίων πόρων για το προσεχές οικονομικό έτος θα πρέπει να περιλαμβάνεται στην ημερήσια διάταξη του τριμερούς διαλόγου τον οποίο προβλέπει η διοργανική συμφωνία της 6ης Μαΐου 1999, Παράρτημα III, μέρος Β, παράγραφος 4, πρώτο εδάφιο". Αυτό δεν αφορά άμεσα την Επιτροπή αλλά, όποια και αν είναι τα επιχειρήματα υπέρ και κατά, θεωρεί ότι αυτό θα αποτελούσε σημαντική τροποποίηση των υφιστάμενων διοργανικών συμφωνιών σχετικά με την πολιτική διαχείριση του προϋπολογισμού, η οποία για προφανείς λόγους δεν θα πρέπει να εισαχθεί μέσω ενός καθαρά τεχνικού κανονισμού σχετικά με τη χρήση των στατιστικών.

3.2 Αποφάσεις σχετικά με τις τροπολογίες που πρότεινε το Ευρωπαϊκό Κοινοβούλιο σε πρώτη ανάγνωση.

3.2.1 Έγιναν δεκτές από την Επιτροπή και ενσωματώθηκαν στην κοινή θέση

Η τροπολογία 1 προτείνει την εισαγωγή μιας πρόσθετης αιτιολογικής σκέψης: "Η χρήση στοιχείων που βασίζονται στο νέο ευρωπαϊκό σύστημα ολοκληρωμένων οικονομικών λογαριασμών (ΕΣΛ 95) για τον καθορισμό των ιδίων πόρων που βασίζονται στον ΦΠΑ δεν έχει αντίκτυπο ούτε στο επίπεδο των ιδίων πόρων ούτε στην κατανομή τους μεταξύ των κρατών μελών". Η Επιτροπή έχει δηλώσει σε όλες τις σχετικές συνεδριάσεις του Κοινοβουλίου και του Συμβουλίου ότι δέχεται την προσθήκη αυτή, όπως κάνει και το Συμβούλιο στην κοινή του θέση. Η Επιτροπή δεν παρουσίασε επισήμως ένα αναθεωρημένο σχέδιο του προτεινόμενου κανονισμού μόνο γι' αυτήν την προσθήκη δεδομένου ότι είναι ασήμαντη σε σύγκριση με τις δύο άλλες τροπολογίες.

3.2.2 Έγιναν δεκτές από την Επιτροπή αλλά δεν ενσωματώθηκαν στην κοινή θέση (σχετική θέση της Επιτροπής)

Ουδέν.

3.3 Νέες διατάξεις που εισήγαγε το Συμβούλιο και σχετική θέση της Επιτροπής.

Ουδέν.

3.4 Προβλήματα επιτροπολογίας που προέκυψαν κατά την έγκριση της κοινής θέσης (και της θέσης της Επιτροπής).

Ουδέν.

4. Συμπερασμα

Συνεπώς, η Επιτροπή συμφωνεί πλήρως με την κοινή θέση του Συμβουλίου η οποία δέχεται την πρώτη τροπολογία αλλά δεν δέχεται τη δεύτερη και την τρίτη.